Nagari Andaleh
di Luhak Tanah Data
Andaleh di Tanah Data
Luak Nan Tuo Rang Katokan
Di ansua pulo mancaritokan kaba
Kok untuang jadi palajaran
Curito ko baramulo dari kaba nan disampaikan dek Mak H.S. Dt. Panduko Basa di Bulan Mei 2007 ka Zuriati (Alm), tantang baa bana nagari atau wilayah ko banamo Andaleh. Kutiko itu Mak Datuak Panduko Basa masih baumua 50 taun manjabaek manjadi sekretaris Karapatan Adat Nagari Andaleh.
Singkek kato, dalam patamuan nan indak baitu lamo Mak datuak mancaritokanlah tantang sijarah nagari Andaleh. Biko curitonyo. Konon daulunyo ado lah babarapo rang niniak kito nan dari Pariangan pai marambah jo manaruko.. Dalam bakarajo manaruko tu, tantu ado panek jo latiah nan dirasoan. Baiku panek taraso, niniak kito tu malatakkan sagalo pakakeh dan duduak maunjua sambia taanyak dan bakato “andehlai”sanang bana kiro-kiro. Ado juo diantaro niniak tu nan batungke kayu Andaleh dan manugakannyo ka tanah.
Habih hari, baganti minggu habih minggu baganti bulan mako batambah laweh juo lah panarukoannyo. Mako dibuek lah pondok jo rumah untuak ka tampek tingga. Sawah ka tampek batanam sagalo bantuak kaparaluan sahari-harai. Lama-lambek dek urang samakin rami. Adolah surang diantaro niniak nan paratamo manaruko dulu mancaliak satanag kayu tumbuah sabana gadang, antah dek tanah malah ko rancak atau udaro nan sabana sajuak, Kayu nan di tugakan dulu tumbuah dan gadang.
Sapakaik lah niniak nan basamo, tampek tungkek andaleh nan batugakan dulu dan kini lah tumbuah dijadikan sabagai pusek tampek tingga, dan disapakatilah namo tampaik tu dan dibari namo Andaleh inggo kini. Hari batuka musim baganti. Nan niniak kito ko samakin rami dari baranak ka bacucu dari cucu sampai ka cicik. Mako datanglah niaik di hati nak mampalaweh nagari ko. Mako dibagi lah anak sarato cucu ko manjadi ampek bagi samo banyak. Sabagi pai ka arah Utara mambukak rimbo jo manaruko, mako dibuek nyo lah kampuang di sanan batamo kampuang Koto.
Nan sabagi lai pai ka arah salatan, pai manaruko jo batani, sabalun lahan di bukak bamufakatlah kalompok ko di sabuah tampaik nan agak tinggi, karano tampek nyo tinggi dari nan lain mako banamo tampek ko Jirek nan aratinyo daerah katinggian.
Sabagi lai pai ka arah timua, manyonsong matoari tabik, tapi alun lai sampai di tujuan nan kalompok ko suruik babaliak pulang dek tajuik manyubarangi dareh sapanjang parjalanan. Akhia nyo kalompok nan babaliak tadi dikutuak dek kalompok nan ciek lai Kandak buliah pintak balaku kutuak manjadi kanyataan akianyo kalompok nan babaliak tadi dikutuak jadi batu mako tampek kalompok tu manjadi batu banamolah tampek tu kini Batu Kadurang.
Kalompok nan tarakir ko dangan sagalo dayo jo kakuatan bisa manyubarangi daerah laluan kalompok nan sabalunnyo baliak suruik, di sanan niniak kito nan lah barhasil manyubarang ko mambuek rumah jo pamukiman inggo kini daerah tu diagiah namo Subarang. Sahinggo kini, ampek kalompok nan babagi tadilah nan manjadi jorong di Nagari Andaleh, Jorong Koto, Jorong Jirek, Jorong Batu Kudarang jo Jorong Subarang.
Itulah kaba nan dibakakan dek Ungku Datuak Paduko Basa. Warih nan bajawek pusako nan batolong. Masyarakaik Andaleh mampicayoi baso nagari ko barasa dari tungkek dari kayu andaleh nan bapanjang dan tumuah subur dari pado curito kutiko istirahaik sambia mangecek andehlaii…
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn